D. Čaplovič, poslanec: (2004-03-04):
Prvú interpeláciu mám vo vzťahu k pánu ministrovi kultúry pánu Rudolfovi Chmelovi. Interpelujem ho vo veci otvorenia a schvaľovania grantových projektov na programy v rámci Podpory kultúrnych aktivít prezentácie kultúry, konkrétne napr. na podprogramy Podpora kultúrnych aktivít prezentácie súčasnej kultúry neštátnymi subjektmi, Podpora kultúry národnostných menšín, Obnovme si svoj dom, Podpora knižnej kultúry, Podpora audiovizuálnej tvorby, na ktorú sú v rozpočte Ministerstva kultúry Slovenskej republiky viazané konkrétne finančné zdroje. Podľa mojich informácií v tejto predmetnej veci, vážený pán minister, napriek tomu, že už je marec, nové komisie nezačali pracovať, a tým sa prvé kolá projektovej súťaže ešte neuskutočnili. Z uvedeného dôvodu sú zmrazené akékoľvek kultúrne aktivity programované na prvý polrok 2004 a je ohrozené efektívne čerpanie pridelených finančných zdrojov. Opakuje sa, žiaľ, tak ako po minulé roky, tento raz zrejme z iných, pre mňa neznámych dôvodov, situácia meškajúceho a nepravidelného udeľovania účelových finančných zdrojov na schválené projekty v oblasti kultúry v Slovenskej republike. Z uvedených dôvodov si vás, vážený pán minister, dovoľujem požiadať o vysvetlenie súčasného stavu a uskutočnenie nápravy v oblasti funkčnosti a práce odborných komisií a následného rozpisovania a udeľovania finančných prostriedkov na úspešné projekty. Druhá interpelácia je adresovaná pánu ministrovi školstva Martinovi Froncovi. V zmysle spomínaného § 129 rokovacieho poriadku interpelujem vás vo veci systematicky nedofinancovaného vysokého školstva v Slovenskej republike. Upozornil som na tento stav v decembri minulého roku v rozprave k štátnemu rozpočtu na rok 2004, najmä na nedodržiavanie záväzku vlády, že každoročne bude zvyšovať o 0,1 % HDP výdavky na vysoké školy v rámci rozpočtovej kapitoly Ministerstva školstva Slovenskej republiky. Už vtedy minimálne chýbalo 390 mil. korún na reformu a rozvoj vysokých škôl, ak by sa mal vo vzťahu k tomu 0,1 % tento záväzok dodržiavať v tomto roku. Môj pozmeňujúci návrh, ktorý by tento tohoročný deficit minimálne vo výške 390 mil. Sk ošetril, neprešiel, a to vďaka pokynom ministra financií a vďaka poslancom vládnej koalície v Národnej rade Slovenskej republiky. Slovenská rektorská konferencia a Rada vysokých škôl vás, vážený pán minister, niekoľkokrát už teraz upozornili, že ak tieto prostriedky nebudú v štátnom rozpočte navŕšené, už v septembri tohto roku budú mať vysoké školy veľké problémy. Je nesporné, že terajšie vyčlenené prostriedky nepokryjú platby za elektrickú energiu, plyn, vodu a kúrenie. Nie je možné sa vyhovárať, že tieto prostriedky by sa našli, ak by bolo schválené tzv. školné, pretože tieto zdroje zo školného mali byť nasmerované do rozvojových programov vysokých škôl, v žiadnom prípade na réžiu, s malou časťou do tvorby sociálnych a prospechových štipendií. Vážený pán minister, dnes je zrejmé, že rozpočet na vysoké školy bol zle zostavený a vláda Slovenskej republiky problémy vzdelanosti, vedy, výskumu naďalej marginalizuje. Konkrétne vysokým školám chýba minimálne už spomínaných 390 mil. korún. Žiadam vás, vážený pán minister,  o stanovisko a spresnenie termínu, kedy budú požadované finančné zdroje vo výške 390 mil. korún zvýšené do rozpočtu vysokých škôl. Súčasne vás žiadam, vážený pán minister, aby ste sa zásadne postavili proti pripravovanej snahe pána ministra financií Ivana Mikloša viazať a krátiť výdavky v štátnom rozpočte podľa jednotlivých rozpočtových kapitol v súvislosti s vyčlenením finančných zdrojov pre nepriamu pomoc investorovi Kia Motors, konkrétne ide o kapitoly školstva, vedy a výskumu v štátnom rozpočte, pokiaľ je skutočnou prioritou tejto vlády  vzdelanie, veda, výskum a informačné technológie, pokiaľ chceme, vážený pán minister, kráčať v duchu európskych moderných trendov v podpore týchto segmentov najdôležitejších pre budúcu znalostnú ekonomiku informačnej spoločnosti na Slovensku. S pozdravom Dušan Čaplovič. Ďakujem.